bluuebunny/crossref_metadata_2025 huggingface dataset:
Υγρά κέλευθα
Authors: Αντύπας Κωνσταντίνος
Published: August 2021

παρούσα εργασία έχει ως θέμα τις συνθήκες ναυσιπλοΐας και την έκφραση του ναυτικού βιώματος στις ελληνικές περιοχές κατά την περίοδο μεταξύ των μέσων του 9ου και του τέλους του 6ου αιώνα π.Χ. Η βάση εκκίνησης της έρευνας ήταν τα ομηρικά έπη, ενώ για την επεξεργασία του θέματος χρησιμοποιήθηκαν αρχαιολογικά και γραμματειακά δεδομένα προερχόμενα από τη συγκεκριμένη εποχή, αλλά και στοιχεία σχετικά με το θέμα προερχόμενα από προγενέστερες ή μεταγενέστερες εποχές. Επίσης συχνά έπρεπε να ανατρέξουμε σε πληροφορίες προερχόμενες από περιοχές εκτός του ελληνικού κόσμου, ώστε να μπορέσουμε να σχηματίσουμε την αναγκαία γενική εικόνα εντός της οποίας έγινε η πραγματεία του θέματος. Αρχικά, εξετάζονται τα ναυπηγικά δεδομένα, με βάση γραμματειακές πηγές (κυρίως, την περιγραφή του τρόπου ναυπήγησης της σχεδίας του Οδυσσέα), πρωτογενή ευρήματα (ναυάγια) και απεικονίσεις ή ομοιώματα καραβιών. Στο δεύτερο κεφάλαιο εξετάζεται το ομηρικό λεξιλόγιο για τα καράβια: λέξεις για τη μορφή, το σχήμα, τα δομικά στοιχεία, την πλεύση με κουπιά και με πανί, τα συστήματα διεύθυνσης, τον κατάπλου, ώστε να σχηματίσουμε μια όσο το δυνατόν λεπτομερή εικόνα για τα πλοία της Ιλιάδας και της Οδύσσειας. Στο τρίτο κεφάλαιο, η έρευνα εστιάζει στο το φυσικό περιβάλλον εντός του οποίου έπλεαν τα καράβια της ομηρικής εποχής: καιροί, ρεύματα, μορφολογία των ακτών, ορατότητα• επιπλέον, θα εξετάσουμε τις στρατηγικές πλεύσης που καθορίζονταν από το φυσικό περιβάλλον. Στο τέταρτο κεφάλαιο προσπαθούμε να διακρίνουμε τα κίνητρα που οδηγούσαν τους ναυτικούς στην επιλογή της μίας ή της άλλης διαδρομής, καθώς και να εξετάσουμε κάποιες βασικές ρότες. Στο πέμπτο κεφάλαιο διερευνώνται οι γενικότερες αιτίες που οδηγούσαν τους ανθρώπους της ομηρικής εποχής στο θαλάσσιο ταξίδι. Τέλος, στο έκτο κεφάλαιο, και μέσα στο πλαίσιο του θαλάσσιου ταξιδιού, εξετάζονται είναι οι σχέσεις που συνδέουν τον Οδυσσέα με την Ιθάκη, καθώς και η θέση της Ιθάκης στην αντίληψη των ναυτικών της αρχαιότητας.
Vulnerability and risk of archaeological sites to geological - geomorphological processes
Authors: Μίνου-Μινοπούλου Δέσποινα
Published: August 2021

Η πολιτιστική κληρονομιά στην Ελλάδα χαρακτηρίζεται από υψηλή τρωτότητα σε φυσικούς κινδύνους και οι τρέχουσες πρακτικές διαχείρισης καταστροφών περιορίζονται κυρίως σε μετά-καταστροφικές δράσεις απόκρισης και μέτρα αποκατάστασης. Για να μπορέσει το Υπουργείο Πολιτισμού να συμβάλλει ουσιαστικά στην προστασία της πολιτιστικής κληρονομιάς και να βρίσκεται σε συμφωνία με το εθνικό και διεθνές πλαίσιο, οι πρακτικές διαχείρισης καταστροφών θα πρέπει να εστιάσουν σε μέτρα πρόληψης, μετριασμού και ετοιμότητας κατά το προ–καταστροφικό στάδιο διαχείρισης της διακινδύνευσης.Η παρούσα διατριβή αποτελεί μια προσέγγιση των φυσικών επιστημών για την προστασία της πολιτιστικής κληρονομιάς που στηρίζεται στο εννοιολογικό πλαίσιο της αποτελεσματικής διαχείρισης διακινδύνευσης καταστροφών όπως αυτό προτείνεται από τα Ηνωμένα Έθνη και την Ευρωπαϊκή Επιτροπή. Μια καινοτόμος μεθοδολογία για την εκτίμηση της τρωτότητας και διακινδύνευσης αρχαιολογικών θέσεων στον σεισμικό κίνδυνο και στις δευτερογενείς γεωλογικές και γεωμορφολογικές διεργασίες γνωστές ως Περιβαλλοντικές Επιπτώσεις Σεισμών, αναπτύσσεται και εξετάζεται σε 16 επιλεγμένες αρχαιολογικές θέσεις στην Ελλάδα. Η προτεινόμενη μεθοδολογία βασίστηκε στην συλλογή ποιοτικών στοιχείων κατά τις εργασίες υπαίθρου και αποτελείται από μια αιτιοκρατική αρχαιοσεισμολογική προσέγγιση για την εκτίμηση σεισμικού κινδύνου και μια ημι-ποσοτική εκτίμηση τρωτότητας μέσω δεικτών. Η διακινδύνευση εκφράζεται από την σχέση ανάμεσα στον σεισμικό κίνδυνο και την τρωτότητα των στοιχείων υπό διακινδύνευση και η εκτίμηση πραγματοποιείται αιτιοκρατικά για τρία επιλεγμένα σενάρια μακροσεισμικής έντασης. Η μέθοδος αποτελεί μια ημι-ποσοτική προσέγγιση σε περιφερειακό και εθνικό επίπεδο με στόχο την αναγνώριση των αιτιών της διακινδύνευσης και την πρόταση των απαραίτητων μέτρων μετριασμού για την μείωση της.Η μελέτη είναι ενδεικτική της υψηλής διακινδύνευσης που χαρακτηρίζει την πολιτιστική κληρονομιά της Ελλάδας σε μελλοντικά σεισμικά συμβάντα. Τα υψηλά επίπεδα διακινδύνευσης σε συνδυασμό με ανεπαρκείς πρακτικές διαχείρισης της τονίζουν την αναγκαιότητα για άμεση και αποτελεσματική νομοθεσία και μέτρα, πρωτίστως σε διοικητικό επίπεδο. Μέσω της εφαρμογής της μεθοδολογίας και ιεράρχησης των αρχαιολογικών θέσεων για τα απαραίτητα μέτρα μετριασμού το Υπουργείο θα συμβάλλει στο μέγιστο δυνατό στην προστασία της πολιτιστικής κληρονομιάς εξασφαλίζοντας ταυτόχρονα επενδυτικά οφέλη πολιτιστικής, κοινωνικής και οικονομικής φύσεως.
Μελέτη σηματοδοτικών οδών των κυτοκινών στα νεφροκυτταρικά καρκινώματα
Authors: Στόφας Αναστάσιος
Published: August 2021

Οι CXCR2 και SOCS3 μελετήθηκαν ανοσοϊστοχημικώς σε 118 περιστατικά ΝΚΚ σε σχέση με την ιντερλευκίνη (IL)-6 και (IL)-8, την (p-)STAT-3 και την έκφραση του VEGF με συσχέτιση με μικροαγγειακά και κλινικοπαθολογοανατομικά χαρακτηριστικά και την επιβίωση. Σε 30 περιπτώσεις αξιολογήθηκαν επίσης οι σχέσεις επαγόμενων από την υποξία παραγόντων όπως οι HIF-1a, p53 και NF-κB (p65/RelA). Επιβεβαίωση των ανοσοϊστοχημικών ευρημάτων και περαιτέρω μελέτη των p-JAK2 και p-c-Jun πραγματοποιήθηκε με Western blot ανάλυση σε 5 περιστατικά.Αμφότερες οι CXCR2 και IL-8 εκφράστηκαν από τα νεοπλασματικά κύτταρα, ενώ τα επίπεδά τους φάνηκαν να είναι αλληλένδετα. Ο CXCR2 συσχετίσθηκε με τα επίπεδα των HIF-1a, p53 και p65/RelA στα νεοπλασματικά κύτταρα. Μολονότι ο SOCS3 εκφράζεται ταυτόχρονα με την p-STAT-3, τα επίπεδά του τείνουν να δείχνουν αντίστροφη σχέση με τους p-JAK-2 και p-c-Jun σε Western blot ανάλυση και να συσχετίζονται θετικά με την έκφραση των HIF-1a, p53 και p65/RelA. Η έκφραση των IL-8 και CXCR2 σχετίσθηκε με υψηλό ιστολογικό βαθμό κακοηθείας, προχωρημένο στάδιο και την παρουσία και τον αριθμό μεταστάσεων, αλλά μόνο ο CXCR2 επηρεάζει δυσμενώς την επιβίωση στη μονοπαραγοντική ανάλυση. Η αυξημένη έκφραση SOCS-3 συνδέθηκε με την εξέλιξη του όγκου, την παρουσία και αριθμό των μεταστάσεων και την ελάττωση της επιβίωσης σε αμφότερες μονοπαραγοντική και πολυπαραγοντική ανάλυση.Τα ευρήματά μας εμπλέκουν την υπερέκφραση της SOCS-3 στο μεταστατικό δυναμικό και την επιθετικότερη βιολογική συμπεριφορά του ΝΚΚ, προτείνοντας τη θεραπευτική στόχευσή του. Η σηματοδότηση IL-8/CXCR2 συμβάλλει επίσης στο μεταστατικό φαινότυπο των κυττάρων ΝΚΚ. Αμφότερες CXCR2 και SOCS3 φαίνεται να σχετίζονται με επαγώμενους από την υποξία μεταγραφικούς παράγοντες.
Η πρωτεϊνη DJ-1 ως βιολογικός δείκτης που σχετίζεται με το οξειδωτικό stress στο σύνδρομο υπνικής άπνοιας
Authors: Βαβουγυιός Γεώργιος
Published: August 2021

Εισαγωγή: Το οξειδωτικό stress έχει κεντρικό ρόλο στην παθοφυσιολογία του συνδρόμου αποφρακτικής άπνοιας του ύπνου (ΣΑΑΥ). Η πρωτεΐνη DJ-1 λειτουργεί ως αισθητήρας του οξειδωτικού στρες, ενεργώντας τόσο ως συλλέκτης αντιδρώντων ειδών οξυγόνου (ROS) και ως ρυθμιστής της αντιοξειδωτικής απόκρισης. Ο σκοπός της μελέτης μας είναι να προσδιορίσει τα επίπεδα ορού της DJ-1 σε ασθενείς με ΣΑΥΥ και να ανιχνευθούν πιθανές συσχετίσεις με τα κλινικά, δημογραφικά και βιοχημικά χαρακτηριστικά. Μέθοδοι: Η μελέτη συμπεριέλαβε 120 άτομα από το Εργαστήριο Διαταραχών του Ύπνου του Πανεπιστημιακού Νοσοκομείου Θεσσαλίας (100 άνδρες vs 20 γυναίκες, μέσης ηλικίας 48 ± 10, δείκτης άπνοιας-υπόπνοιας (AHI)> 5 επεισόδια ανά ώρα ύπνου). Τα παραπάνω άτομα υποβλήθηκαν σε πλήρη πολυκαταγραφική μελέτη ύπνου (PSG), ακολουθούμενη από πρωινή αιμοληψία. Τα επίπεδα της DJ-1 στον ορό προσδιορίστηκαν με ανοσοενζυμικής μεθόδου ELISA. Η στατιστική ανάλυση πραγματοποιήθηκε με τη χρήση του λογισμικού SPSS 19. Αποτελέσματα: Η διάμεσος των επιπέδων της DJ-1 στον ορό ήταν 56,7 ng / mL (IQR, 34,9 έως 99,3 ng / mL). Στατιστικά σημαντικές συσχετίσεις διαπιστώθηκαν μεταξύ των επιπέδων DJ-1 και του ΑΗΙ (Spearman’s Rho = 0,189, P = 0,04), δείκτης αποκορεσμου (ODI; Spearman’s Rho = 0,239, P = 0,012), και της χαμηλής πυκνότητας λιποπρωτεΐνης (LDL; Spearman’s Rho = -0,205, p = 0,042).Συμπεράσματα: Η DJ-1 ενδεχομένως αποτελεί έναν χρήσιμο βιοδείκτη σε ασθενείς με ΣΑΑΥ λόγω των συσχετίσεών της της με τους δείκτες ΑΗΙ και ΟDI. Η συσχέτιση με την LDL ορού απαιτεί περαιτέρω έρευνα σχετικά με τις πιθανές επιπτώσεις σε καρδιαγγειακές συννοσηρότητες σε ασθενείς με ΣΑΥΥ.
Η Μακεδονία και ο γερμανικός κόσμος
Authors: Παπανικολάου Κωνσταντίνος
Published: August 2021

Στόχος της Διατριβής είναι να διερευνήσει τη θέση που κατείχε η Μακεδονία στο γερμανικό δημόσιο λόγο από τις αρχές του 19ου αιώνα μέχρι την έναρξη του Α΄ Παγκοσμίου Πολέμου. Στο πρώτο μέρος ο συγγραφέας μελετά τη θέση που κατείχε η αρχαία Μακεδονία στη γερμανική ιστοριογραφία, τη γέννηση της αναλογίας Μακεδονίας-Πρωσίας και τη μετατροπή της μακεδονικής ιστορίας σε πολλαπλό πολιτικό επιχείρημα από τη γερμανική διανόηση. Το δεύτερο μέρος απασχολεί η γέννηση του ενδιαφέροντος για τη σύγχρονη Μακεδονία της εποχής. Οι εν πολλοίς άγνωστες απόψεις περιηγητών, εθνογράφων, χαρτογράφων, δημοσιογράφων, πολιτικών, στρατιωτικών, προπαγανδιστών και λογοτεχνών σχετικών με τη Μακεδονία, τους λαούς της και το πολιτικό παρόν και μέλλον της περιοχής, αναλύονται με βάση τις εξελίξεις τόσο στη Βαλκανική όσο και στην ευρωπαϊκή πολιτική σκηνή. Έμφαση στην ανάλυση δίνεται στην ανάπτυξη τάσεων όπως ο αντισλαβισμός, η τουρκοφιλία και ο ιμπεριαλισμός στο εσωτερικό τόσο της Γερμανικής Αυτοκρατορίας όσο και της Αυστρο-Ουγγαρίας.
Η λογοτεχνία στον κινηματογράφο της αμφισβήτησης: nouvelle vague - free cinema
Authors: Σταύρου Χρήστος
Published: August 2021

Η παρούσα διατριβή εστιάζει στις κινηματογραφικές προσαρμογές. Συγκεκριμένα, εξετάζεται η διαδικασία μεταφοράς ενός μυθιστορήματος στον κινηματογράφο καθώς και η διαδικασία αποδόμησης του λογοτεχνικού κειμένου. Επιπλέον, μελετάται η περίπτωση της αφαίρεσης κατά τον υποτιτλισμό. Η φιλμογραφία αφορά στα κινηματογραφικά ρεύματα Nouvelle Vague και Free Cinema.Κάποιος μπορεί εύκολα να παρατηρήσει ότι στην περίπτωση των κινηματογραφικών προσαρμογών οι σκηνοθέτες έμειναν πιστοί ως προς το πρωτότυπο κείμενο δείχνοντας κατ' αυτόν τον τρόπο το σεβασμό τους στο συγγραφέα του πρωτοτύπου. Ιδιαίτερο ενδιαφέρον προβάλλει η περίπτωση των κινηματογραφικών προσαρμογών των οποίων το σενάριο συντάχθηκε από τον ίδιο το συγγραφέα του πρωτότυπου κειμένου. Σε αυτή την περίπτωση η ταινία διατηρεί το λογοτεχνικό ύφος του πρωτοτύπου.Αναφορικά με τον υποτιτλισμό, ο υποτιτλιστής αναγκάζεται να προχωρήσει σε περαιτέρω αλλαγές και αφαιρέσεις για τεχνικούς λόγους, προσπαθώντας παράλληλα να μείνει πιστός στο λογοτεχνικό κείμενο.
Χρήση μικροσκοπίου φθορισμού για την εκτίμηση της επιβίωσης των ωοθυλακίων πρίν και μετά την κατάψυξη ωοθηκικού ιστού
Authors: Σοφούδης Χρυσόστομος
Published: August 2021

Η ετήσια επίπτωση του καρκίνου υπολογίζεται σε πάνω από 11.000 ασθενείς στο Ηνωμένο Βασίλειο στην ηλικιακή ομάδα 15-40 ετών, η οποία αντιστοιχεί στο 4% των καρκινοπαθών ασθενών. Η διάγνωση του καρκίνου έχει καταστροφικές συνέπειες για τους ασθενείς και τις οικογένειές τους σε αυτή την ηλικιακή ομάδα. Αν και η θεραπεία του καρκίνου είναι υψίστης σημασίας, θα πρέπει να εξετάζεται επίσης η επίδραση της νόσου επί της γονιμότητας τη στιγμή της διάγνωσης και των βλαβών, οι οποίες προκαλούνται εκ της χειρουργικής θεραπείας, χημειοθεραπείας ή ακτινοθεραπείας. (Royal College of Obstetricians and Gynecologists, 2007).Ο γυναικολογικός καρκίνος, η πρόληψη, διάγνωση και θεραπεία αυτού καθώς και η διατήρηση της γονιμότητας σε γυναίκες που έχουν νοσήσει αποτελούν το gold standard των ιατρών γυναικολόγων. Η υπογονιμότητα, είτε παροδική είτε μόνιμη, καθώς και η πρόωρη εμμηνόπαυση αποτελούν συχνές επιπλοκές των θεραπευτικών προσεγγίσεων του καρκίνου. Η αναμενόμενη αύξηση της επίπτωσης των γυναικολογικών καρκίνων σε όλο και νεότερες ασθενείς έχει οδηγήσει την ιατρική κοινότητα στην προσπάθεια επίτευξης διατήρησης της γονιμότητας της γυναίκας τόσο μέσω χειρουργικής πρακτικής όσο και μέσω κρυοβιολογίας, του επιστημονικού αυτού κλάδου, ο οποίος μελετά την επίδραση των χαμηλών θερμοκρασιών σε ζώντες οργανισμούς. Δηλαδή η κρυοβιολογία σε ότι αφορά την υποβοηθούμενη αναπαραγωγή, επιτρέπει τη διαδικασία κρυοσυντήρησης γαμετών, εμβρύων, ωαρίων και ωοθηκικού ιστού.
Νυχτερινή λαϊκή διασκέδαση των νέων
Authors: Κουτσούγερα Ναταλία-Αικατερίνη
Published: August 2021

Η εν λόγω διατριβή διερευνά τις διαστάσεις και ποιότητες της «λαϊκής» νυχτερινής διασκέδασης των νέων, με κύριο τόπο διενέργειάς της, την κεντρική πλατεία της περιοχής του Μπουρναζιού, η οποία λειτουργεί από τα μέσα της δεκαετίας του 1990 ως ένα οργανωμένο συγκρότημα νυχτερινής διασκέδασης του Δήμου Περιστερίου της Δυτικής Αττικής. Ως κεντρική αφετηρία και αντιπροσωπευτικό δείγμα «λαϊκού» νυχτερινού κέντρου και χώρου νυχτερινού κλάμπινγκ της περιοχής εντοπίζεται και μελετάται το είδος κλαμπ που έχει επικρατήσει με την ονομασία «ελληνάδικο». Το «ελληνάδικο» σε διάφορες μορφές του κατάφερε να επικρατήσει τις δυο τελευταίες δεκαετίες (1990-2000) στις αστικές και αγροτικές περιοχές της Ελλάδας ως κεντρικός χώρος διασκέδασης και επιτέλεσης του μεσογειακού-ανατολίτικου στοιχείου, στη βάση της χρήσης δημώδους και «λαϊκής» μουσικής με κεντρικό-δημοφιλή χορό το τσιφτετέλι. Εκτός από την κοινωνικο-αισθητική δομή διαφορετικών τύπων «ελληνάδικων», μελετώνται παράλληλα οι διάφορες «λαϊκότητες» που αντιστοιχούν σε διαφορετικά «ελληνάδικα», οι συναισθαντικότητες και οι συναισθηματικές ποιότητες της «λαϊκής» Νύχτας, οι ερωτικο-σεξουαλικές αισθήσεις (καύλα, ερωτικό πάθος), οι διαχρονικές συναισθηματικές δομές (πόνος, τρέλα), οι υλιστικές κοσμολογίες και οι συναισθήσεις υπέρβασης του ορίου, μέσα από τις επιτελεστικότητες του φύλου και της σεξουαλικότητας των υποκειμένων και τις επιτελέσεις του χορού, του τραγουδιού, της μουσικής, της μέθης και της ερωτικής παιγνιδιστικής επικοινωνίας. Σκιαγραφείται με άλλα λόγια με μια ανθρωπολογία της νυχτερινής διασκέδασης, η ατμόσφαιρα και το σύμπαν της «λαϊκής» Νύχτας, μιας χαρακτηριστικής εποχής του λαϊκού πολιτισμού της Ελλάδας και αναδεικνύονται οι όψεις, ενός συχνά ταξικού και ατομικιστικού πολιτισμού που αναπτύσσονται, διατηρούνται και αναπαράγονται μέσα από εκφραστικές αυθεντικότητες και μοναχικές επιτελέσεις.
Ecology and diversity of coralligenous assemblages in the Aegean Sea
Authors: Σίνη Μαρία
Published: August 2021

Οι κοραλλιγενείς βιοκοινότητες συγκροτούν έναν από τους πιο χαρακτηριστικούς τύπους οικοτόπου σκληρού υποστρώματος της Μεσογείου. Αναπτύσσονται σε σκιερές συνθήκες, και δημιουργούν ασβεστολιθικές δομές (κοραλλιγενείς σχηματισμοί) μέσω των αλλεπάλληλων αποθέσεων ενασβεστωμένων ροδοφυκών (κυρίως του γένους Corallinacea και Peyssonneliacea), καθώς και άλλων βενθικών οργανισμών όπως ανθόζωα, βρυόζωα, σπόγγοι και πολύχαιτοι. Οι κοραλλιγενείς βιοκοινότητες χαρακτηρίζονται από έντονη δομική πολυπλοκότητα, αποτελούν πυρήνες βιοποικιλότητας, και παρέχουν πληθώρα φυσικών αγαθών. Ωστόσο, είναι ιδιαίτερα ευπαθείς σε ανθρωπογενείς πιέσεις, καθώς πολλοί από τους οργανισμούς που συμμετέχουν στη δημιουργία και διατήρηση των βιογενών αυτών σχηματισμών είναι είδη μακρόβια, με αργούς ρυθμούς ανάπτυξης, και περιορισμένη δυνατότητα ανάκαμψης. Παρά την οικολογική τους σημασία, λίγα είναι γνωστά σχετικά με την παρουσία, την κοινοτική σύνθεση και την κατάσταση διατήρησης των κοραλλιγενών βιοκοινοτήτων. Η σχετική πληροφορία παραμένει εξαιρετικά αποσπασματική, και περιορίζεται κατά κύριο λόγο σε μελέτες που αφορούν στη ΒΔ λεκάνη της Μεσογείου. Σκοπός της Διδακτορικής Διατριβής είναι η μελέτη της βιοποικιλότητας των κοραλλιγενών βιοκοινοτήτων του Αιγαίου, και η διερεύνηση της οικολογίας των πληθυσμών της κίτρινης γοργονίας Eunicella cavolini, ένα είδος που δημιουργεί μία από τις πλέον χαρακτηριστικές φάσεις της ευρύτερης κοραλλιγενούς βιοκοινότητας. Συγκεκριμένοι ερευνητικοί στόχοι της Διδακτορικής Διατριβής είναι: α) η καταγραφή της γεωγραφικής εξάπλωσης των κοραλλιγενών σχηματισμών και των πληθυσμών της E. cavolini στη Μεσόγειο, β) η μελέτη των χωρικών προτύπων δομής και ποικιλότητας των κοραλλιγενών βιοκοινοτήτων σε διαφορετικές περιοχές του Αιγαίου, γ) η διερεύνηση των δημογραφικών χαρακτηριστικών των πληθυσμών της κίτρινης γοργονίας E. cavolini στο Αιγαίο και σε άλλες περιοχές της Μεσογείου, και δ) η περιγραφή του ρυθμού ανάπτυξης και των χαρακτηριστικών αναπαραγωγής της E. cavolini. Για την επίτευξη των επιμέρους ερευνητικών στόχων, σχεδιάστηκε και υλοποιήθηκε μία σειρά από διαφορετικές, αλλά αλληλοσυνδεόμενες μελέτες, αξιοποιώντας κατάλληλες περιγραφικές και πειραματικές μεθοδολογικές προσεγγίσεις. Συγκεκριμένα, μελετήθηκαν 3 αντιπροσωπευτικές γεωγραφικές περιοχές του Αιγαίου (Πήλιο, Χαλκιδική και Λέσβος) μέσω επιστημονικής κατάδυσης SCUBA σε βάθη έως και 45 m. Για την επιτόπια καταγραφή των κοραλλιγενών βιοκοινοτήτων χρησιμοποιήθηκαν συστηματικά μεθοδολογικά πρωτόκολλα μέσω φωτογραφικών και οπτικών μεθόδων, και σχεδιάστηκαν νέα εργαλεία και λογισμικά για την εξαγωγή ποσοτικής πληροφορίας από τα βαθμονομημένα φωτογραφικά δείγματα. Συμπληρωματικές εργαστηριακές αναλύσεις βιολογικών δειγμάτων επέτρεψαν τον προσδιορισμό χαρακτηριστικών ειδών, και τη διερεύνηση των αναπαραγωγικών χαρακτηριστικών της E. cavolini. Τα δεδομένα αναλύθηκαν συνδιαστικά με στοιχεία από άλλες περιοχές της Μεσογείου μέσω συνεργασιών και κοινών δημοσιεύσεων με ειδικούς επιστήμονες και Ερευνητικά Ινστιτούτα του εξωτερικού.
Βιολογική απάντηση στο stress και μελέτη του πόνου ατόμων με ειδικές ανάγκες υπό γενική αναισθησία για οδοντοθεραπεία
Authors: Σκλήκα Ειρήνη
Published: August 2021

ΥΠΟΒΑΘΡΟ ΚΑΙ ΣΚΟΠΟΣ:Τα χειρουργεία ημέρας απαιτούν μια διαφορετική προσέγγιση σε άτομα με ειδικές ανάγκες (ΑΜΕΑ), που χρειάζονται γενική αναισθησία και μη λεκτική αξιολόγηση του πόνου. Συγκρίναμε την επίδραση της ρεμιφεντανύλης προς την φεντανύλη, τόσο στην διεγχειρητική απάντηση στο stress και στους μεσολαβητές της φλεγμονής, όσο και στον μετεγχειρητικό πόνο, κατά την διάρκεια χειρουργείων ημέρας οδοντοθεραπείας, σε ΑΜΕΑ, υπό γενική αναισθησία ΥΛΙΚΟ-ΜΕΘΟΔΟΣ :Σαράντα έξι ενήλικες ασθενείς με έκπτωση των γνωστικών τους λειτουργιών συμμετείχαν στην μελέτη. Οι ασθενείς στην ομάδα της φεντανύλης (Φ) έλαβαν εφάπαξ δόση 50 mcg iv, ενώ στην ομάδα της ρεμιφεντανύλης (Ρ) δόθηκε στάγδην έκχυση της ουσίας με ρυθμό 0,5-1 μg/kg/min iv. Και στις δύο ομάδες η αναισθησία διατηρήθηκε με προποφόλη. Διεγχειρητικά κατεγράφησαν οι αιμοδυναμικές παράμετροι των ασθενών, ενώ στον ορό του μετρήθηκαν μεσολαβητές της φλεγμονής (TNF, ουσία Ρ), ορμόνες του stress (μελατονίνη και κορτιζόλη) και ενδογενή οπιοειδή (β-ενδορφίνη). Ο μετεγχειρητικός πόνος αξιολογήθηκε για τις πρώτες 12 ώρες μετά από την επέμβαση, χρησιμοποιώντας την κλίμακα οπτικού αναλόγου Wong-Baker, από έναν ανεξάρτητο παρατηρητή.ΑΠΟΤΕΛΕΣΜΑΤΑ :Δεν παρατηρήθηκαν σημαντικές διαφορές, μεταξύ των δύο ομάδων, όσον αφορά τους μεσολαβητές της φλεγμονής, τις ορμόνες του stress και τον μετεγχειρητικό πόνο. Όμως σημαντικές διαφορές παρατηρήθηκαν στις αιμοδυναμικές παραμέτρους.ΣΥΜΠΕΡΑΣΜΑΤΑ :Η φεντανύλη και η ρεμιφεντανύλη είχαν παρόμοιες δράσεις, στις συγκεντρώσεις των κυκλοφορουσών ορμονών της φλεγμονώδους αντίδρασης και των ορμονών του stress, κατά την διάρκεια οδοντοθεραπείας σε ΑΜΕΑ. Φαίνεται ότι, η επίδραση της ρεμιφεντανύλης στην πρόληψη της αύξησης της αρτηριακής πίεσης και του καρδιακού ρυθμού, δεν επηρεάζει την απάντηση στο stress. Και τα δύο οπιοειδή μπορούν να θεωρηθούν εξίσου αποτελεσματικά στην αντιμετώπιση του μετεγχειρητικού πόνου, οδοντοθεραπείας σε ΑΜΕΑ.
Καθολικά στην ιατρική ορολογία και μεταφραστικές προτεραιότητες στην εκπαίδευση μεταφραστών από την ιταλική στην ελληνική
Authors: Χατζής Μιλτιάδης
Published: August 2021

H διδακτορική διατριβή με θέμα: «Καθολικά στην ιατρική ορολογία και μεταφραστικές προτεραιότητες στην εκπαίδευση μεταφραστών από την ιταλική στην ελληνική», απευθύνεται στους μεταφραστές επιστημονικής ορολογίας και ειδικότερα της ιατρικής, με σκοπό να φωτίσει φορμαλιστικές πλευρές της ιατρικής ορολογίας που έχουν ιστορική ερμηνεία και αναδεικνύονται ως γέφυρες εξοικείωσης με την ιταλική ιατρική γλώσσα Ελλήνων μεταφραστών της. Για την υπογράμμιση αυτού του πλεονεκτικού σημείου στην μετάφραση ιατρικών κειμένων από την ιταλική στην ελληνική, εργαστήκαμε σε τρεις άξονες: το γραμματικό γένος, η φορμαλιστικά καθορισμένη μορφή των όρων, και η ιστορική προέλευση των ιταλικών ιατρικών όρων. Το ίδιο πλαίσιο μελέτης υιοθετήσαμε και για τους ισοδύναμους ελληνικούς όρους με τους εξεταζόμενους ιταλικούς. Οι ιταλικοί ιατρικοί όροι αντλήθηκαν από την «Enciclopedia della Medicina» Garzanti και η διαχείριση τους έγινε αρχικά σε πρόγραμμα Excell. Το σύνολο των ιατρικών όρων που αποδελτιώθηκαν είναι 4.234 και βρίσκονται συγκεντρωμένοι όλοι στον Κατάλογο. Μέρος των όρων που αφορούν στο γράμμα Τ, πάνω στο οποίο βασίζεται η διδακτορική διατριβή εισήχθηκαν στο σύγχρονο εργαλείο διαχείρισης ορολογίας SDL Multiterm. Η διατριβή αυτή αποτελεί προέκταση μεταπτυχιακής εργασίας με τίτλο «Gli internazionalismi latini come veicolo di accessibitlita` nei linguaggi settoriali» (Οι διεθνείς λατινισμοί ως μέσον πρόσβασης στις ειδικές γλώσσες) που παρουσιάστηκε και υποστηρίχθηκε το 2005 στο Πανεπιστήμιο CA’ FOSCARI της Βενετίας με επιβλέποντες την Κυρία Ελένη Κασάπη και τον Κύριο Graziano Serragiotto. Τα δεδομένα που προέκυψαν από τη διατριβή εκτιμούμε πως είναι χρήσιμα για την εκπαίδευση των μεταφραστών.
Πολυτομική αξονική αγγειογραφία βρογχικών αρτηριών σε ασθενείς με αιμόπτυση στα πλαίσια του προεπεμβατικού ελέγχου
Authors: Σαββίδου Δέσποινα
Published: August 2021

ΠΕΡΙΛΗΨΗΟ στόχος της μελέτης μας ήταν να εκτιμήσουμε τον ρόλο της πολυτομικής αξονικής αγγειογραφίας βρογχικών αρτηριών και των μη βρογχικών συστηματικών αρτηριών σε ασθενείς με αιμόπτυση όταν αυτή γίνεται πριν τον εμβολισμό.27 ασθενείς με αιμόπτυση υποβλήθηκαν σε αξονική αγγειογραφία πριν την ψηφιακή ενδαρτηριακή αγγειογραφία βρογχικών αρτηριών και τον εμβολισμό. Αξιολογήθηκαν οι αρχικές εγκάρσιες τομές της αξονικής αγγειογραφίας αλλά και οι εικόνες ανασύνθεσης σε διάφορα επίπεδα για την ανάδειξη των βρογχικών αρτηριών (συνολικός αριθμός, ύψος έκφυσης στην αορτή, διάμετρος στην έκφυση, ιχνηλασιμότητα μέχρι την πευμονική πύλη και ελικοειδής διαμόρφωση) καθώς και την παρουσία μη βρογχικών συστηματικών αρτηριών ύποπτες για την αιμόπτυση.32 φυσιολογικές και 38 βρογχικές αρτηρίες που θεωρήθηκαν υπεύθυνες για αιμόπτυση απεικονίστηκαν με την εκλεκτική ψηφιακή αγγειογραφία. Οι διαφορές στην διάμετρο, την ιχνηλασιμότητα αλλά και την μορφολογία στην αξονική αγγειογραφία, μεταξύ των φυσιολογικών βρογχικών αρτηριών και αυτών που θεωρήθηκαν υπέυθυνες για την αιμόπτυση ήταν στατιστικά σημαντικές.12 μη βρογχικές συστηματικές αρτηρίες υπέυθυνες για αιμόπτυση βρέθηκαν στην ψηφιακή αγγειογραφία. 10 από αυτές τις 12 μη βρογχικές συστηματικές αρτηρίες θεωρήθηκαν ύποπτες για αιμόπτυση στην αξονική αγγειογραφία. 2 μη βρογχικές συστηματικές αρτηρίες που θεωρήθηκαν υπέυθυνες για αιμόπτυση στην αξονική αγγειογραφία βρέθηκαν φυσιολογικές στην αγγειογραφία.Συμπερασματικά, με την πολυτομική αξονική αγγειογραφία είναι δυνατή η λεπτομερής απεικόνιση των παθολογικών βρογχικών και μη βρογχικών συστηματικών βρογχικών αρτηριών με εικόνες ανασύνθεσης σε πολλαπλά επίπεδα, παρέχοντας ένα ακριβή οδηγό χάρτη για τον επεμβατικό ακτινολόγο.
Ο ρόλος της ποσοτικής υπερηχοτομογραφίας στον οστικό έλεγχο παιδιών με χρόνια νεφρική νόσο και μεταμόσχευση νεφρού
Authors: Γκόγκα Χρύσα
Published: August 2021

ΠΕΡΙΛΗΨΗ ΣΤΗΝ ΕΛΛΗΝΙΚΗ Η νεφρική οστεοδυστροφία, στα πλαίσια της CKD-MBD, αποτελεί επιπλοκή της ΧΝΝ. Η έγκαιρη διάγνωση και η κατάλληλη αντιμετώπισή είναι σημαντική για παιδιατρικούς ασθενείς. Σκοπός της μελέτης ήταν να ερευνηθεί ο ρόλος του QUS στον οστικό έλεγχο: 1) παιδιών με ΧΝΝ, 2) παιδιών με ΠΚ και 3) παιδιών με ΜΝ. Στη μελέτη συμμετείχαν 42 παιδιά, 23 αγόρια και 19 κορίτσια, με μέση ηλικία 11,15± 3,5 έτη. Η μελέτη είχε διάρκεια 2 έτη και την ολοκλήρωσαν 33 παιδιά. Ο έλεγχος περιελάμβανε: 1) εκτίμηση του ρυθμού αύξησης των ασθενών ανά έτος, 2) κλινική εξέταση ανά έτος, 3) εργαστηριακό έλεγχο με προσδιορισμό Ca, P, ALP και i-PTH ανά έτος και 4) προσδιορισμό BMD με DXA ανά 2 έτη και με QUS ανά έτος. Τα αποτελέσματα δείχνουν χαμηλότερες τιμές ύψους και βάρους σε σχέση με τον φυσιολογικό πληθυσμό. Η Ομάδα της ΠΚ παρουσίαζε σημαντικά αυξημένες τιμές i-ΡΤΗ, συγκριτικά με την Ομάδα ΧΝΝ (ρ=0,04) και με την Ομάδα ΜΝ (p=0,03), στο χρόνο 2. 3 στους 42 (7,1%) στο χρόνο 0 και 2 στους 33 (6,1%) στο χρόνο 2, παρουσίασαν παθολογική τιμή BMD με τη DXA στην ΟΜΣΣ. Υπήρξε στατιστικά σημαντικότερα μικρότερη τιμή στο χρόνο 2 στην Ομάδα ΜΝ, σε σύγκριση με την Ομάδα ΧΝΝ (p=0,006). Στον αυχένα του μηριαίου παρατηρήθηκε στατιστικά σημαντική αύξηση των παθολογικών τιμών, στην εξέλιξη της μελέτης και επί του συνόλου των ασθενών (9,42% έναντι 30,3%, p=0,03), γεγονός που αποδίδεται στην αύξηση στην Oμάδα ΜΝ (9,4% έναντι 30,3%, p=0,01). Παρατηρήθηκε πτώση των τιμών σε όλες τις ομάδες, που μάλιστα στην Ομάδα ΜΝ πλησίαζε τη στατιστική σημαντικότητα (p=0,06). 10 στους 41 (24,4%) και 4 στους 42 (9,5%) στο χρόνο 0 και 8 στους 33 (24,2%) και 1 στους 33 (3%), στο χρόνο 2, παρουσίασαν παθολογικές τιμές SOS με το QUS σε κερκίδα και κνήμη αντίστοιχα. Οι τιμές βελτιώθηκαν στην εξέλιξη της μελέτης στην Ομάδα ΧΝΝ και στην Ομάδα ΜΝ, ωστόσο παρατηρήθηκε στατιστικά σημαντική ελάττωση στην Ομάδα της Κάθαρσης (p=0,008). Επιπλέον, η μεταβολή των τιμών στην Ομάδα ΠΚ είχε αρνητικό πρόσημο και διέφερε σημαντικά τόσο με την Ομάδα ΧΝΝ (p=0,04), όσο και με την Ομάδα ΜΝ (p=0,009). Στην Ομάδα ΜΝ καταγράφηκε στατιστικά σημαντική βελτίωση των τιμών ( p=0,004). Επιπλέον, η μεταβολή των τιμών στην Ομάδα ΜΝ διέφερε σημαντικά τόσο με την Ομάδα ΧΝΝ (p=0,02), όσο και με την Ομάδα ΠΚ (p=0,008). Συμπερασματικά: 1) η Ομάδα ΠΚ παρουσίασε στατιστικά σημαντικά αυξημένες τιμές i-ΡΤΗ και σημαντική επιδείνωση των τιμών QUS στην κερκίδα σε σχέση με τις άλλες δύο ομάδες. Επίσης βρέθηκε αρνητική συσχέτιση της τιμής της i-ΡΤΗ με την τιμή του QUS στην κερκίδα (p=0,001). Φαίνεται η μέθοδος QUS να αντανακλά τις οστικές επιπλοκές της νεφρικής οστεοδυστροφίας. 2) η Ομάδα ΜΝ παρουσίασε στατιστικά σημαντική επιδείνωση των τιμών DXA στην ΟΜΣΣ. Μάλιστα η μέθοδος DXA φάνηκε να επηρεάζεται από τις διαστάσεις του ασθενούς και να αντανακλά καλύτερα τις οστικές επιδράσεις της ανοσοκαταστολής και κυρίως των γλυκοκορτικοστεροειδών στη μεταμόσχευση νεφρού.
Καταγραφή των χαρακτηριστικών ασθενών με χρόνια αποφρακτική πνευμονοπάθεια σε σωφρονιστικά καταστήματα στην Ελλάδα
Authors: Μπανιά Ελένη
Published: August 2021

ΣκοπόςΟ υψηλός επιπολασμός του καπνίσματος (80%) στα σωφρονιστικά καταστήματα κράτησης στην Ελλάδα αναμένεται να δώσουν υψηλά ποσοστά του επιπολασμού της χρόνιας αποφρακτικής πνευμονοπάθειας στο συγκεκριμένο πληθυσμό.Η μελέτη ΓΝΩΣΗ - GNOSIS study (Greek Obstructive LuNg Disease EpidemiOlogy and Health Economics Study In Corrective InstitutionS) στόχο έχει:1. Να προσδιορίσει τον επιπολασμό του καπνίσματος και της ΧΑΠ μεταξύ των κρατουμένων2. Να εκτιμήσει την ποιότητα ζωής, HRQOL , να περιγράψει τα κοινωνικά και δημογραφικά χαρακτηριστικά describe the sociodemographic characteristics και τις συνοσηρότητες του πληθυσμού με ΧΑΠ στις φυλακές.Πληθυσμός μελέτης και μέθοδοιΗ μελέτη GNOSIS είναι μία cross-sectional επιδημιολογική μελέτη η οποία διεξήχθη από Μάρτιο – Δεκέμβριο 2011 σε 7 σωφρονιστικά καταστήματα στην Ελλάδα.ΑποτελέσματαΣτο σύνολο των 552 συμμετεχόντων στη μελέτη, το 91,3% ήταν άνδρες, με μέση ηλικία τα 43 έτη (35-53). Ο επιπολασμός της ΧΑΠ ήταν 6,0% και αυξανόταν όσο αυξανόταν και η ηλικία (18,6% ≥ 60 έτη), ο χρόνος παραμονής στο κατάστημα κράτησης, καθώς και ο χρόνος ποινής. Από τους κρατουμένους οι οποίοι διαγνώσθηκαν με ΧΑΠ το 36,4% διαγνώσθηκε ως GOLD σταδίου I και το 51,5% με στάδιο II. Η σοβαρότητα της δύσπνοιας εκτιμήθηκε από βαθμό 0-1 σύμφωνα με την κλίμακα δύσπνοιας MRC για το 88,3% των κρατουμένων, ενώ το 31% ανέφερε ≥2 παροξύνσεις των τελευταίο χρόνο. Το 79% του συνολικού αριθμού των συμμετεχόντων στη μελέτη ήταν καπνιστές, με μέσο όρo κατανάλωσης 20 τσιγάρα την ημέρα , ενώ το 42,9% εκτιμήθηκε ότι έχει σοβαρή εξάρτηση από τη νικοτίνη. Το μέσο σκορ ποιότητας ζωής ήταν 70 (60 -90), ενώ προβλήματα άγχους και κατάθλιψης αναφέρθηκαν από το 82,8%.ΣυμπεράσματαΤα αποτελέσματα από τη μελέτη φαίνεται να υποστηρίζουν την αντίληψη ότι ο επιπολασμός της ΧΑΠ μεταξύ των κρατουμένων στις ελληνικές φυλακές μάλλον θα αυξηθεί τα επόμενα χρόνια. Τα ευρήματα υπογραμμίζουν τη σπουδαιότητα της λήψης μέτρων προκειμένου να περιοριστεί ο επιπολασμός της ΧΑΠ καθώς και οι παράγοντες κινδύνου στα σωφρονιστικά καταστήματα κράτησης στην Ελλάδα.
Παράλληλη μελέτη των υγειονομικών υπηρεσιών κατά τη διάρκεια του Ισπανικού και του Ελληνικού εμφυλίου πολέμου(1936-1949)
Authors: Ρεμπελάκος Λεωνίδας
Published: August 2021

Το πραξικόπημα των εθνικιστών στην Ισπανία τον Ιούλιο του 1936 ενάντια στη νόμιμα εκλεγμένη κυβέρνηση του Λαϊκού Μετώπου οδήγησε σε έναν εμφύλιο πόλεμο που κατέστρεψε τη χώρα για περίπου τρία χρόνια και κατέληξε στην εγκαθίδρυση της φρανκικής δικτατορίας που διήρκεσε σχεδόν σαράντα χρόνια (1939 – 1975). Κάποιες ευρωπαϊκές κυβερνήσεις διακήρυξαν την πολιτική της «μη- ανάμιξης», όμως υπήρξε μεγάλη ανεπίσημη διεθνής ανταπόκριση που περιλάμβανε ουσιαστική συνεισφορά σε υγειονομική βοήθεια. Το μεγαλύτερο τμήμα αυτής της βοήθειας κατευθύνθηκε προς τις δυνάμεις της Δημοκρατίας, παρότι και οι Εθνικιστές έλαβαν ιατρικές συσκευές, προμήθειες, ιατρικό προσωπικό και χρηματοδότηση.Μεταξύ των ιατρικών εξελίξεων που αποδίδονται στον Ισπανικό Εμφύλιο ξεχωρίζουν η χρήση των μεταγγίσεων αίματος, η χειρουργική στην πρώτη γραμμή, οι κινητές μονάδες και οι νέες μέθοδοι θεραπείας των τραυμάτων και των καταγμάτων (η επονομαζόμενη μέθοδος Τρουέτα ή Ισπανική μέθοδος). Πολλές από τις ανακαλύψεις των επιστημόνων παρουσιάστηκαν σε ιατρικά περιοδικά ή μονογραφίες και απέσπασαν κολακευτικά σχόλια όχι μόνο για τα άμεσα αποτελέσματά τους αλλά και για τη βοήθεια που παρείχαν κατά τη διάρκεια του Β΄Π.Π. Η σημαντικότητα του Ισπανικού Εμφυλίου για την ιατρική έχει ευρέως αναγνωριστεί, χάρη και στην εισαγωγή νέων μεθόδων οργάνωσης και θεραπείας των τραυματιών, τόσο των στρατιωτικών όσο και των πολιτών.Στα μεταπολεμικά χρόνια, η ένταση ανάμεσα στο λεγόμενο δυτικό κόσμο και τις κομουνιστικές χώρες έφτασε στην αιματοχυσία στην περίπτωση της Ελλάδας και στην ένοπλη σύγκρουση μεταξύ του ΚΚΕ κι άλλων μικρότερων σχηματισμών και της φιλοβασιλικής κυβέρνησης. Ο Ελληνικός Εμφύλιος Πόλεμος προκάλεσε περίπου 80000 θανάτους κι άφησε άστεγους περίπου 700000 ανθρώπους. Οι ζημιές που προκλήθηκαν στη χώρα ήταν χειρότερες από αυτές του Β’Π.Π και της τριπλής κατοχής της χώρας.Οι υγειονομικές υπηρεσίες του Εθνικού Στρατού (ΕΣ, κυβερνητικού) ήταν καλά οργανωμένες και διέθεταν στις τάξεις τους πλήθος χειρουργών και νοσοκόμων, αποφοίτων των στρατιωτικών σχολών Ιατρικής και Νοσηλευτικής, αντίστοιχα. Ο Δημοκρατικός Στρατός της Ελλάδας (ΔΣΕ) που υποστηριζόταν από το ΚΚΕ αντιμετώπιζε πλήθος δυσκολιών στο υγειονομικό του σύστημα εξαιτίας της έλλειψης επιστημονικού προσωπικού, απαραίτητου για τις χειρουργικές επεμβάσεις στην πρώτη γραμμή του μετώπου, μιας και οι αριθμοί των χειρουργών ποτέ δεν έφτασαν σε επαρκές επίπεδο κι οι εθελοντές πολίτες γιατροί αναγκάζονταν να εργάζονται σε εξουθενωτικούς ρυθμούς για να ξεπεράσουν τις ελλείψεις σε υγειονομικό υλικό, ασθενοφόρα κι άλλα μέσα διακομιδής των τραυματιών.Και στους δύο υπό μελέτη εμφυλίους πολέμους έχει αποδοθεί ειδική αναφορά στα προγράμματα μεταφοράς και μετεγκατάστασης παιδιών που πραγματοποίησαν και οι τέσσερις παρατάξεις. Ο χωρισμός χιλιάδων παιδιών από τους γονείς τους θεωρήθηκε μια λύση, για την αποφυγή θανάτων κι άλλων καταστάσεων όπως η κακή διατροφή, προωθήθηκε όμως και για πολιτικούς λόγους, πέρα από τους ανθρωπιστικούς.
Μελέτη των επιπέδων της προκαλσιτονίνης του ορού ως προγνωστικού δείκτη της σήψης
Authors: Ρούσσος Χρήστος
Published: August 2021

Η μελέτη επικεντρώθηκε στη μέτρηση των επιπέδων προκαλσιτονίνης στον ορό χειρουργικών ασθενών που υποβλήθηκαν σε σοβαρές χειρουργικές επεμβάσεις και τη συσχέτισή της με σοβαρές λοιμώξεις στη μετεγχειρητική περίοδο.Περιφερικό αίμα λαμβανόταν την 8η ώρα προ του χειρουργείου (ημέρα 0), την πρώτη μετεγχειρητική μέρα και διαδοχικά την 3η , 6η , 9η μετεγχειρητική ημέρα και προσδιορίζονταν τα επίπεδα της προκαλσιτονίνης του ορού ανοσοϊστοχημικά (Immunoluminometric assay, ILMA). Για τη μελέτη μας χρησιμοποιήθηκε το LUMItest PCT kit (BRAHMS Diagnostica GmBH, Berlin) σύμφωνα με τις οδηγίες του κατασκευαστή. Στη διάρκεια της μετεγχειρητικής φροντίδας 10 ασθενείς (20%) διαγνώστηκαν με κάποια σηπτική επιπλοκή, και ο διάμεσος χρόνος διάγνωσης ήταν 7 μέρες (εύρος 1-13). Αφορούσαν σε: Νοσοκομειακή πνευμονία (6 περιπτώσεις), λοίμωξη μαλακών μορίων/τραύματος (3 περιπτώσεις), ουρολοίμωξη (2 περιπτώσεις), νεκρωτική χολοκυστίτιδα (1 περίπτωση), σηψαιμία (1 περίπτωση). Τρεις ασθενείς από αυτούς (30%) κατέληξαν συνεπεία της λοίμωξής τους.Στους ασθενείς που παρουσίασαν λοίμωξη στη διάρκεια της παρακολούθησης, η διάγνωση της λοίμωξης ακολούθησε ή συνέπεσε με τη μέγιστη τιμή της προκαλσιτονίνης στον ορό του ασθενούς. Για επαναλαμβανόμενες μετρήσεις με το συντηρητικό όριο των >2ng/ml, η διαγνωστική ευαiσθησία και ειδικότητα της προκαλσιτονίνης ήταν 46% και 94%, αντίστοιχα. Με όριο τα 0.5 ng/ml η ευαισθησία ήταν 77% και η ειδικότητα 59% (με αξιοσημείωτες θετική και αρνητική προγνωστική με όριο τα 2 ng/ml , στο 73% και 83% αντίσιτοιχα. Η προκαλσιτονίνη συσχετιζόταν θετικά με τη C-αντιδρώσα πρωτείνη και τη βαρύτητα της νόσου με βάση το APACHE II score. Συμπερασματικά, η προκαλσιτονίνη του ορού αποτελεί χρήσιμο βιοδείκτη για την πρόβλεψη λοιμώξεων στην μετεγχειρητική περίοδο
Πολιτισμός, ντοκιμαντέρ και κινηματογραφικό Φεστιβάλ
Authors: Αϊβαλιώτης Κωνσταντίνος
Published: August 2021

Η διδακτορική αυτή διατριβή είναι μια ερευνητική προσέγγιση του θεσμού του Φεστιβάλ Κινηματογράφου. Τα παραδείγματά της είναι τα δύο μεγαλύτερα κινηματογραφικά φεστιβάλ της Ελλάδας που πραγματοποιούνται στην πόλη της Θεσσαλονίκης: το Διεθνές Φεστιβάλ Κινηματογράφου και το Φεστιβάλ Ντοκιμαντέρ Θεσσαλονίκης - Εικόνες του 21ου Αιώνα. Ο ερευνητικός της στόχος είναι η «πυκνή περιγραφή» του θεσμού, καθώς και η απόπειρα ερμηνείας του προκειμένου να αναδειχθούν τα κινηματογραφικά φεστιβάλ ως θεσμοί που υπερβαίνουν τα όρια μιας πολιτιστικής εκδήλωσης.
Ο ρόλος των κορτικοστεροειδών και των αιθουσαίων ασκήσεων στην αποκατάσταση της αιθουσαίας νευρίτιδας
Authors: Γκουντάκος Ιωάννης
Published: August 2021

Η αιθουσαία νευρίτιδα θεωρείται μια από τις τρείς συχνότερες αιτίας περιφερικής αιθουσαίας δυσλειτουργίας (η πρώτη είναι ο καλοήθης παροξυσμικός ίλλιγος θέσης), με τη συχνότητα εμφάνισης να αγγίζει το ποσοστό των 3.5 περιστατικών ανά 100.000 πληθυσμό. Παρά την καλοήθη πορεία της νόσου, η αποκατάσταση της περιφερικής λειτουργίας μετά από οξεία απώλεια της αιθουσαίας λειτουργίας θεωρείται ανεπαρκής. Σκοπός της παρούσας μελέτης είναι να συγκρίνει τις αιθουσαίες ασκήσεις με τα κορτικοστεροειδή στην αποκατάσταση των ασθενών με οξεία αιθουσαία νευρίτιδα. Σάραντα (40) ασθενείς με οξεία αιθουσαία νευρίτιδα τυχαιοποίηθηκαν είτε να πραγματοποιήσουν αιθουσαίες ασκήσεις ή να λάβουν κορτικοστεροειδή. Οι ασθενείς της ομάδας των αιθουσαίων ασκήσεων εφάρμοσαν πρόγραμμα αιθουσαίας αποκατάστασης για 3 εβδομάδες. Οι ασθενέις της ομάδας των κορτικοστεροειδών έλαβαν δεξαμεθαζόνη για 3 εβδομάδες (7 ημέρες ενδοφλέβια και 14 ημέρες από το στόμα). Μετά από μια αρχική εξέταση, ακολούθησαν 3 επανεξετάσεις, 1, 6, 12 μήνες αργότερα. Οι εκβάσεις αποτελεσματικότητας περιελάμβαναν κριτήρια αποκατάστασης της κλινικής κατάστασης καθώς και της λειτουργίας των ημικυκλίων σωλήνων και των ωτολιθοφόρων οργάνων. Τα αποτελέσματα των ελληνικών εκδόσεων των ερωτηματολογίων Evaluation of Vertigo scale (EEV) και του Dizziness Handicac Inventory (DHI) χρησιμοποιήθηκαν για την εκτίμηση της κλινικής αποκατάστασης. Τα αποτελέσματα του θερμικού διακλυσμού και των αιθουσαίων μυογενών προκλητών δυναμικών χρησιμοποιήθηκαν για την εκτίμηση της λειτουργίας των ημικυκλίων σωλήνων και των ωτολθοφόρων οργάνων, αντίστοιχα. Το πρωτόκολλο της μελέτης καταχωρήθηκε στο ClinicalTrials.gov, με αριθμό NCT01231009. Συγκρίνοντας τις 2 ομάδες μελέτης, δεν προέκυψε στατιστικώς σημαντική διαφορά σχετικά με την κλινική αποκατάσταση, όσο και στη λειτουργία των ημικυκλίων σωλήνων και των ωτολθοφόρων οργάνων. Στην επανεξέταση τον 6ο μήνα, ο αριθμός των ασθενών με πλήρη αποκατάσταση της νόσου στην ομάδα των κορτικοστεροειδών ήταν σημαντικός υψηλότερος σε σχέση με την ομάδα των αιθουσαίων ασκήσεων. Ωστόσο στην τελευταία επανεξέταση, 45% των ασθενών της ομάδας των αιθουσαίων ασκήσεων και 50% των ασθενών της ομάδας των κορτικοστεροειδών παρουσίασαν πλήρη αποκατάσταση (p>0.05). Η αντιμετώπιση των ασθενών με οξεία αιθουσαία νευρίτιδα με αιθουσαίες ασκήσεις φαίνεται θεραπευτικά ισοδύναμη με τα κορτικοστεροειδή. Τα κορτικοστεροειδή φαίνεται να ενισχύουν την ταχύτερη πλήρη αποκατάσταση της νόσου, χωρίς ωστόσο να επηρεάζει την τελική πρόγνωση των ασθενών με οξεία αιθουσαία νευρίτιδα.
Παθογένεια των λοιμώξεων από Klebsiella pneumoniae
Authors: Παντελίδου Ηλιάνα-Μαρία
Published: August 2021

Σκοπός: Εκτός από την ανεπαρκή αντιμικροβιακή αγωγή, ειδικοί λοιμογόνοι παράγοντες συμβάλλουν στην υψηλή θνητότητα των λοιμώξεων που προκαλούνται από πολυανθεκτικά στελέχη Klebsiella pneumoniae. Εξετάσαμε το ρόλο της πολυαντοχής και του κλώνου ως παράγοντες λοιμογονικότητας των στελεχών Κ. pneumoniae και την αλληλεπίδρασή τους με τη μη ειδική ανοσία. Μέθοδοι: Είκοσι στελέχη Κ. pneumoniae μελετήθηκαν και τυποποιήθηκαν με βάση το φαινότυπο αντοχής και την αλληλούχιση πολλαπλών γενετικών τόπων (MLST). Ανθρώπινα μονοπύρηνα περιφερικού αίματος διεγέρθηκαν για την παραγωγή προφλεγμονωδών κυτταροκινών με ζωντανά και θερμικώς εξασθενημένα μικρόβια, καθώς και με πλασμιδιακό DNA. Διερευνήθηκε η διαφοροποίηση στην παραγωγή κυτταροκινών χρησιμοποιώντας αναστολείς διαφόρων κυτταρικών μονοπατιών. Η επιβίωση τριάντα μυών καταγράφηκε μετά από ενδοπεριτοναϊκή πρόκληση με ευαίσθητα στελέχη και με στελέχη που παρήγαγαν Κ. pneumoniae καρβαπενεμάσες (KPC). Σπληνοκύτταρα μυών διεγέρθηκαν για την παραγωγή προ- και αντι-φλεγμονωδών κυτταροκινών. Αποτελέσματα: Τα στελέχη ομαδοποιήθηκαν σε διαφορετικά πρότυπα παραγωγής του παράγοντα νέκρωσης των όγκων-άλφα (TNFα) και τηςιντερλευκίνης (IL)-1β, σε σχέση με τον MLST κλώνο και το φαινότυπο αντοχής. Ο κλώνος ST383 που παρήγαγε μεταλλο-β-λακταμάση (τύπου VIM) διήγειρε υψηλή παραγωγή TNFα και IL-1β. Ο KPC κλώνος ST17 προκάλεσε χαμηλή παραγωγή TNFα. Αυτό αντιστράφηκε παρουσία του ανταγωνιστή του υποδοχέα τύπου Toll-9 (TLR9), που υποδηλώνει επίδραση του πλασμιδιακού DNA. Το ίδιο στέλεχος προκάλεσε το θάνατο των μυών πρωιμότερα σε σύγκριση με τα στελέχη με υψηλή παραγωγή ΤΝFα. Συμπεράσματα: Τα στελέχη K. pneumoniae που παράγουν KPC φαίνεται πωςείναι εξαιρετικά λοιμογόνα σε ένα περιβάλλον χαμηλής παραγωγής ΤΝFα, υποδεικνύοντας, πιθανώς, έναν μηχανισμό επαγωγής ανοσοπαράλυσης. Τα πλασμίδια που φέρουν τα KPC γονίδια μπορεί να συμβάλλουν άμεσα στη διέγερση του ανοσοποιητικού συστήματος.
Μέτρηση υψίσυχνων ταλαντώσεων με GPS δειγματοληψίας 100Hz
Authors: Μόσχας Θεοφάνης
Published: August 2021

Στην παρούσα διατριβή διερευνήθηκε για πρώτη φορά η δυνατότητα επέκτασης του ορίου εφαρμογής της γεωδαιτικής μεθόδου μέτρησης μετακινήσεων σε πλέον άκαμπτες (υψίσυχνες) κατασκευές με τη χρήση οργάνων GPS δειγματοληψίας 100Hz. Τα όργανα αυτά αποτελούν πρόκληση για διάφορους τομείς καθώς έχουν δυνατότητα δειγματοληψίας σχεδόν ίδιας τάξης μεγέθους με όργανα που χρησιμοποιούνται παραδοσιακά για την καταγραφή δυναμικών κινήσεων όπως επιταχυνσιογράφοι, σεισμόμετρα κτλ.Στην παρούσα διατριβή μελετήθηκαν τα χαρακτηριστικά του θορύβου των οργάνων GPS-100Hz μέσα από συστηματικά πειράματα “supervised learning”, όπου στατικοί δέκτες ή δέκτες κινούμενοι σε γνωστές οριζόντιες και κατακόρυφες τροχιές, επέτρεπαν να καταγραφεί και να αναλυθεί ο στατικός και δυναμικός θόρυβος διαφόρων τύπων.Η περαιτέρω μελέτη του θορύβου έδειξε ότι οι συσχετίσεις και το εύρος του επηρεάζονται σημαντικά από το εύρος συχνοτήτων του βρόχου PLL (Phase-Locked Loop bandwidth) του δέκτη GPS. Η χρήση βρόχου PLL με εύρος συχνοτήτων (bandwidth) 100Hz εξασφαλίζει ασυσχέτιστες μετρήσεις αλλά αυξάνει σημαντικά το εύρος του θορύβου (τυπική απόκλιση περίπου 3mm στους οριζόντιους άξονες και περίπου 6-7mm στον κατακόρυφο). Το φάσμα συχνοτήτων του θορύβου των χρονοσειρών συντεταγμένων GPS-100Hz χαρακτηρίζεται από μη τυχαίο (χρωματισμένο) θόρυβο στις χαμηλές συχνότητες (μέχρι περίπου 0.5Hz) και πρακτικά τυχαίο θόρυβο για τις υψηλές συχνότητες. Επιπλέον λόγω της δυνατότητας υψηλού ρυθμού δειγματοληψίας των οργάνων GPS-100Hz, έγινε δυνατό να διερευνηθεί για πρώτη φορά το φαινόμενο της δυναμικής πολυανάκλασης του δορυφορικού σήματος από κινούμενες ανακλαστικές επιφάνειες (dynamic multipath) και η επίδρασή του στις χρονοσειρές στιγμιαίων συντεταγμένων GPS. Με βάση τα συμπεράσματα της ανάλυσης των πειραματικών δεδομένων αναπτύχθηκε μεθοδολογία απομείωσης του θορύβου των χρονοσειρών στιγμιαίων μετατοπίσεων κατασκευών ενδιαφέροντος Πολιτικού Μηχανικού με βάση ψηφιακά φίλτρα ζώνης. Η μεθοδολογία αυτή επιτρέπει να εκτιμηθούν οριζόντιες και κατακόρυφες μετακινήσεις της τάξης των λίγων χιλιοστών.Η παραπάνω μεθοδολογία εφαρμόστηκε στις καταγραφές των ταλαντώσεων μίας ξύλινης πεζογέφυρας στην περιοχή της Πάτρας. Από αφιλτράριστες μετρήσεις GPS-100Hz εκτιμήθηκε εύρος εγκάρσιας ταλάντωσης της τάξης των 60-70mm και συχνότητα ταλάντωσης 0.92Hz. Στον κατακόρυφο άξονα εκτιμήθηκε συχνότητα ταλάντωσης 6.5Hz ενώ μετά την απομάκρυνση του θορύβου των μετρήσεων εκτιμήθηκε εύρος κατακόρυφης ταλάντωσης της τάξης των 3mm. Η πειραματική και αναλυτική διερεύνηση δείχνουν ότι η υψηλή δειγματοληψία που παρέχουν τα νέα όργανα GPS-100Hz προσφέρει δυνατότητα καλύτερης εκτίμησης των χαρακτηριστικών ταλάντωσης (συχνότητα/εύρος) σχετικά εύκαμπτων κατασκευών αλλά και επέκτασης των ορίων εφαρμογής του GPS σε μέτρηση δυναμικών μετακινήσεων δύσκαμπτων κατασκευών (ιδιοσυχνότητα μεγαλύτερη των 5Hz) με εύρος μέχρι λίγα χιλιοστά.
Η απεικόνιση των λογιστικών γεγονότων των επιχειρήσεων που υπόκεινται σε κανόνες φορολογικού δικαίου
Authors: Καραμαλής Μιχαήλ
Published: August 2021

Η παρούσα μελέτη κάλυψε με επιτυχία πολλά, σημαντικά και ουσιώδη ζητήματα σχετικά με τις λογιστικές και φορολογικές συνέπειες της καθιέρωσης των Διεθνών Λογιστικών Προτύπων/ Διεθνών Προτύπων Χρηματοοικονομικής Πληροφόρησης. Διερευνήσαμε με επιτυχία πτυχές συγκεκριμένων λογιστικών και φορολογικών ζητημάτων τα οποία ταλανίζουν εδώ και αρκετά χρόνια την επιστημονική κοινότητα και τις κεφαλαιαγορές. Χρησιμοποιήσαμε αναλυτικές, διακεκριμένες και τεκμηριωμένες ποσοτικές μεθόδους για να αξιολογήσουμε την στατιστική σημασία και την χρηματοοικονομική ουσία συγκεκριμένων φαινομένων. Φαινόμενα τέτοια είναι η διαμόρφωση της αντιληπτής ποιότητας της παρεχόμενης χρηματοοικονομικής πληροφόρησης κατόπιν της υιοθέτησης των ΔΛΠ/ΔΠΧΠ, ακόμη και η στατιστική σημασία και η χρηματοοικονομική ουσία των όποιων διαφορών μεταξύ των ΔΛΠ/ΔΠΧΠ και των ΕΛΠ, καθώς και μεταξύ των ΔΛΠ/ΔΠΧΠ και της Ελληνικής φορολογικής νομοθεσίας. Αξιολογήσαμε τα ευρήματα των διερευνητικών μας προσπαθειών και καταλήξαμε σε συγκεκριμένα συμπεράσματα.
Ο ρόλος της επικοινωνίας στη διοίκηση του σχολείου
Authors: Μερκούρη Ελισσάβετ
Published: August 2021

Το ερευνητικό αυτό εγχείρημα αναζητά τα χαρακτηριστικά, τις πτυχές, τις εξελίξεις και τις τάσεις που έχουν διαμορφωθεί, διαχρονικά, στο θέμα της επικοινωνίας στην εκπαίδευση και ιδιαίτερα το ρόλο της στη λειτουργία συμμετεχόντων στην εκπαιδευτική διαδικασία και την αποτελεσματικότητα της σχολικής μονάδας.Σκοπός αυτής της διατριβής είναι αφενός να ερευνήσει, σε θεωρητικό επίπεδο, την επικοινωνία και τις διαφορετικές πτυχές της στο πλαίσιο της πολυπλοκότητας των αλληλεπιδράσεων και αλληλεξαρτήσεων μεταξύ των μοντέλων διοίκησης ενός σχολείου και, αφετέρου, σε ερευνητικό επίπεδο να διερευνήσει τις απόψεις των Διευθυντών, Γυμνασίων και Λυκείων, αναφορικά με το βαθμό και την ποιότητα της επικοινωνιακής τους σχέσης με τους εκάστοτε εκπαιδευτικούς της σχολικής τους μονάδας και, αντιστρόφως, τη θέση των εκπαιδευτικών για το πώς ασκείται η επικοινωνία από τους Διευθυντές μέσα στο χώρο του σχολείου.Η οπτική γωνία, από την οποία αντιμετωπίζεται το θέμα της επικοινωνίας στη σχολική μονάδα, έχει διοικητικό και παιδαγωγικό χαρακτήρα. Η μέθοδος της επισκόπησης που χρησιμοποιείται στο ερευνητικό μέρος είναι η χρήση του διπλού ερωτηματολογίου και εφαρμόζεται σε Διευθυντές σχολικών μονάδων και εκπαιδευτικούς, οι οποίοι αποτελούν τις βασικότερες ομάδες επικοινωνιακής αλληλεπίδρασης στη μικροκοινωνία της σχολικής μονάδας. Η στατιστική ανάλυση που ακολουθήθηκε είναι ουσιαστική, τόσο για την ανάδειξη, όσο και για τη λειτουργία των παραμέτρων της επικοινωνίας στη σχολική μονάδα. Οι μεταβλητές που εξετάσθηκαν, στο κατά πόσο έδρασαν διαφοροποιητικά στις απαντήσεις των ερωτώμενων, σχετίζονταν με το ρόλο του φύλου, της ηλικίας, των ετών υπηρεσίας στο σχολείο, της υπηρεσίας σε Γυμνάσιο ή Λύκειο, της πιστοποίησης χειρισμού Τ.Π.Α., της κατοχής Μεταπτυχιακού ή Διδακτορικού τίτλου, της υπηρεσίας σε διοικητικές θέσεις στον εκπαιδευτικό χώρο καθώς και της επιμόρφωσης σε θέματα διοίκησης της εκπαίδευσης.Η πρωτοτυπία της διατριβής έγκειται:•Στη διαπραγμάτευση που επιχειρήθηκε ανάμεσα στα θεωρητικά διοικητικά πρότυπα και στα επικοινωνιακά χαρακτηριστικά που παρατηρούνται στο χώρο του σχολείου. •Επιπρόσθετα, στο ότι η έρευνα είναι εκτεταμένη, σε πανελλαδικό επίπεδο, και αναλύει τις απόψεις των Διευθυντών και εκπαιδευτικών προβάλλοντας αυτές συγκριτικά μέσα από την ολιστική προσέγγιση της επικοινωνίας στη λειτουργία της σχολικής μονάδας.
Αποτίμηση επιπτώσεων μέτρων αγροτικής ανάπτυξης στη βιωσιμότητα των γεωργικών εκμεταλλεύσεων
Authors: Μουλογιάννη Χριστίνα
Published: August 2021

Αντικείμενο της διατριβής ήταν η αποτίμηση επιπτώσεων των μέτρων αγροτικής ανάπτυξης, στη βιωσιμότητα των γεωργικών εκμεταλλεύσεων της Περιφέρειας Κεντρικής Μακεδονίας. Ένας από τους βασικούς στόχους ήταν και η ανάπτυξη μιας νέας διαδικασίας αποτίμησης επιπτώσεων μέτρων αγροτικής ανάπτυξης. Στη νέα διαδικασία αποτίμησης επιπτώσεων, περιλαμβάνονται τέσσερις φάσεις και συγκεκριμένα γενικά, αλλά και πρακτικά βήματα που πρέπει να ακολουθούνται. Η μέθοδος του θετικού μαθηματικού προγραμματισμού είναι η κύρια μέθοδος που χρησιμοποιείται για την αποτίμηση των επιπτώσεων. Τα αποτελέσματα της συγκρίνονται με τα αποτελέσματα από τις μεθόδους του γραμμικού προγραμματισμού και της πολυκριτήριας ανάλυσης. Η εφαρμογή της διαδικασίας έγινε σε δείγμα 219 γεωργικών εκμεταλλεύσεων στην Περιφέρεια Κεντρικής Μακεδονίας, που συμμετείχαν στο μέτρο «Εκσυγχρονισμός Γεωργικών Εκμεταλλεύσεων». Τα αποτελέσματα δείχνουν ότι όσον αφορά την νέα προτεινόμενης βήμα προς βήμα διαδικασία, για την επιτυχή εφαρμογή της είναι απαραίτητη η ανάπτυξη μιας σχέσης εμπιστοσύνης μεταξύ της ερευνητικής ομάδας και των φορέων χάραξης πολιτικής. Προκύπτει επίσης, ότι η συνεπής εφαρμογή των βημάτων προσφέρει μεγαλύτερη διαφάνεια στη διαδικασία αποτίμησης επιπτώσεων. Όσον αφορά τη συμμετοχή των καλλιεργειών στα επιμέρους σχέδια παραγωγής, η μέθοδος του θετικού μαθηματικού προγραμματισμού πέτυχε την αναδιοργάνωση της μέσης γεωργικής εκμετάλλευσης, χωρίς την εγκατάλειψη μεγάλου μέρους των υφιστάμενων καλλιεργειών, πράγμα που αποτελεί και ένα από τα βασικά πλεονεκτήματα της χρήσης της μεθόδου. Οι συγκρίσεις των μεθόδων κατέδειξαν ότι η μέθοδος του θετικού μαθηματικού προγραμματισμού πέτυχε την αύξηση του ακαθάριστου κέρδους, σε χαμηλότερα όμως επίπεδα σε σύγκριση με τις δύο άλλες μεθόδους. Από την άλλη πλευρά ικανοποίησε μόνο τον έναν από τους δύο άλλους στόχους, αυτόν της χρήσης εργασίας σε μεγαλύτερο ποσοστό από ότι οι άλλες δύο μέθοδοι, ενώ η χρήση λιπασμάτων παρέμεινε σχεδόν σταθερή. Η χρήση της μεθόδου ενδείκνυται στις περιπτώσεις όπου ενδιαφερόμαστε για αναδιοργάνωση του σχεδίου παραγωγής χωρίς μεγάλες μεταβολές από το υφιστάμενο σχέδιο παραγωγής. Τα αποτελέσματα της διδακτορικής διατριβής, μπορούν να αποτελέσουν χρήσιμα εργαλεία, τόσο για τους ερευνητές όσο και για τους υπεύθυνους φορείς εφαρμογής των μέτρων αγροτικής ανάπτυξης ή χάραξης πολιτικής.
Το πρόβλημα της αποτίμησης των θεσμικών διαρρυθμίσεων
Authors: Αρχόντας Γεώργιος
Published: August 2021

Στο πλαίσιο της διατριβής εξετάζεται το πρόβλημα της συγκριτικής αποτίμησης ανταγωνιστικών θεσμικών διαρρυθμίσεων υπό το πρίσμα της αφετηριακής, για την σκέψη του Φρίντριχ Χάγιεκ και το κλασικά φιλελεύθερο διανοητικό ρεύμα στο οποίο ανήκει, ανθρωπολογικής και γνωσιολογικής παραδοχής περί των καταστατικών περιορισμών της ανθρώπινης γνώσης.Συγκεκριμένα εξετάζονται οι προϋποθέσεις συμβατότητας των παραδοχών αυτών με τη δυνατότητα διατύπωσης θετικών πολιτικών προτάσεων και καταδεικνύεται το εύρος και το περιεχόμενο των τελευταίων.